ΓΡΑΠΤΗ ΕΡΩΤΗΣΗ E-0004/97 υποβολή: Karin Riis-Jψrgensen (ELDR) προς την Επιτροπή (22 Iανουαρίου 1997)

Θέμα: Επενδυτικά σχέδια χρηματοδοτούμενα από την ΕΤΕ

Το Χρηματοδοτικό Ίδρυμα Βιομηχανίας και Βιοτεχνίας (FIH) της Δανίας διαχειρίζεται δάνεια που χρηματοδοτούνται από την Ευρωπαϊκή Τράπεζα Επενδύσεων (ΕΤΕ). Οι μικρομεσαίες επιχειρήσεις που διαθέτουν κάποιο επενδυτικό σχέδιο, το οποίο εμπίπτει στο στόχο του καθεστώτος περί συνολικών δανείων, μπορούν να λάβουν δάνειο από το FIH, χρηματοδοτούμενα από κονδύλια της ΕΤΕ.

Παρακαλείται η Επιτροπή να απαντήσει στα κάτωθι ερωτήματα:

- Υπό ποίες συνθήκες και με ποιόν τρόπο επελέγη το FIH στη Δανία, προκειμένου να διαχειρίζεται τα συνολικά δάνεια της ΕΤΕ;

- Βάσει ποίων κριτηρίων μπορεί το FIH να αρνηθεί τη χορήγηση δανείου σε μια επιχείρηση;

- Υπό ποίες προϋποθέσεις χορηγεί η ΕΤΕ δάνειο προς το FIH;

Σύμφωνα με τους στόχους της ΕΕ, θα πρέπει να προωθείται η πρόσβαση των ΜΜΕ στο κεφάλαιο. Με ποίον τρόπο διασφαλίζει η Επιτροπή ότι η ΕΤΕ, κατά την άσκηση της δανειακής της πολιτικής, ευνοεί τις ΜΜΕ και τηρεί έτσι τους στόχους της ΕΕ, τη στιγμή που τα συνολικά δάνεια χορηγούνται μέσω εθνικών χρηματοδοτικών ιδρυμάτων, όπως π.χ. το FIH στη Δανία;

Απάντηση του κ. de Silguy εξ ονόματος της Επιτροπής (11 Απριλίου 1997)

Τα τελευταία τριάντα περίπου χρόνια, η Ευρωπαϊκή Τράπεζα Επενδύσεων (ΕΤΕ) εφαρμόζει διαδικασία αποκεντρωμένης χρηματοδότησης (συνολικά δάνεια), πλησιέστερα στις ανάγκες των επενδυτών, προκειμένου να υποστηρίξει σχέδια μικρής ή μέσης εμβέλειας, που δεν θα ήταν δυνατόν για λόγους αποτελεσματικής διαχείρισης ικανότητας εξέτασης και γνώσης αυτού του τμήματος της αγοράς, να χρηματοδοτηθούν άμεσα από ιδιωτικά δάνεια. Οι 130 περίπου τράπεζες και χρηματαδοτικά ιδρύματα, εταίροι της ΕΤΕ που διαχειρίζονται τα συνολικά δάνειά της στην Κοινότητα, έχουν επιλεγεί σε συνάρτηση με το δίκτυο επαφών τους με τις μικρομεσαίες επιχειρήσεις (ΜΜΕ) σε εθνικό, περιφερειακό και τοπικό μάλιστα επίπεδο και την ικανότητά τους να εξετάζουν σχέδια που προέρχονται από αυτόν τον τομέα.

Οι τράπεζες και τα ενδιάμεσα ιδρύματα που αναλαμβάνουν την εξέταση των προς χρηματοδότηση σχεδίων χορηγούν δάνεια βάσει κριτηρίων που έχουν θεσπιστεί από κοινού στη συμφωνία που διέπει τη χορήγηση του συνολικού αυτού δανείου. Κατά κανόνα εφαρμόζονται τα ακόλουθα κριτήρια: επενδύσεις που κυμαίνονται από 20.000 ECU έως 12,5 εκατ. ECU, που πραγματοποιούνται από επιχειρήσεις οι οποίες δύνανται να απασχολούν έως 500 μισθωτούς (προτεραιότητα έχουν οι επιχειρήσεις κάτω των 50 μισθωτών) και των οποίων οι καθαρές ακινητοποιήσεις στον προϋπολογισμό δεν υπερβαίνουν τα 75 εκατ. ECU. Οι ενδιάμεσες τράπεζες διασφαλίζουν τη διαχείριση του δανείου και του σχετικού συνδεόμενου κινδύνου. Οι όροι δανείου της ΕΤΕ στο Χρηματοδοτικό Ίδρυμα Βιομηχανίας και Βιοτεχνίας (FIH) της Δανίας δεν διαφέρουν από τους όρους που υφίστανται για άλλους ενδιάμεσους φορείς και αντανακλούν πιστά τις συνθήκες της αγοράς και του κόστους των πόρων που έχουν συγκεντρωθεί από την ΕΤΕ. Η χρηματοδότηση των σχεδίων των ΜΜΕ συμβάλλει στη βελτίωση της ανταγωνιστικότητάς τους και, στην περίπτωση των επενδύσεων για την αύξηση της παραγωγικής ικανότητας, στην διευκόλυνση της δημιουργίας θέσεων εργασίας.